Okpọk Îtọn̄ Lek Me ikakpọge chieen̄, okpọk onanan̄a me inyọn̄ atagọọk uti inirọn̄ me ijọn̄ me isi kè Ayi.

Okpọk ya ibobolo chieen̄ me irọn̄ ya ibebene ikitọp ibot.
Ayi onenido ọmọ ibe, "Ìre keke orọ owu okitọp ibot? Inen osik owu mokwube mije irọn̄ ya?"
Okpọk ya onenifọọk ọmọ ibe, "Mebe ke okpọ mgbọ mbolobe chieen̄ me lek irọn̄ ya, kè owu òmun̄ ibe ke nriraan̄ chieen̄ ikpọ otutuuk agan̄, ǹkamun̄ anam geege mè ìre ene òtatap emi efuuk me emen."Ikerere owu me lek kwun̄, òkabe emi 'Kpukpa!'; òkatataan̄ emi 'Nye lek!' "
Mgbọ mmun̄ ibe ke kpunu ene geege òtatap emi efuuk me emen, nnenibene ibot idasi itọn̄ Awaji ogwu ikachieekge ibe emi ǹkwu, mè initọn̄ lek n̄a, isasa itap ubọk inyi lek n̄a.
Îkana ugwem n̄a. Ikerere ǹnan̄a me lek uwu, mè ìre inyọn̄ mgban, mè ìre inyọn̄ atagọọk uti inirọn̄; nsiriraan̄ chieen̄ ikpọ mè ǹkamun̄ ogwu òbebe emi ǹnye lek, nra ikitọp ibot itọn̄ lek mè ikitap lek n̄a efuuk me emen."
Okpọk ojeje inan̄a isi ikibọm urie.
Ayi oneniben inu yi inikpa ijeen̄ ebi uwu kiban̄ mgbọ ema ekupbe me uko.
Ikeya ke ebi ene enikitumu ibe ke okpọk ìbe ire ọmọ inan̄a me inyọn̄ inirọn̄ mè ene kpetọn̄ ọmọ, ke ọmọ môtọn̄ lek kan̄.